**Vårmøte i Trøgstad Historielag.**

Mange hadde møtt fram på Kirkestua i Båstad onsdag 26.april for å høre Rune Strønes fortelle om byggeskikker i Trøgstad. I den fine vårkvelden startet møtet med allsang av kjente sanger akkompagnert av Bjørn Ringstad og Sveinung Arnegård på gitarer etter at leder Ellen Baastad hadde ønsket velkommen. Rune Strønes som driver Strønes Snekkerverksted as og som er leder av Trøgstad Bygdemuseum og styremedlem i Fortidsminneforeningen i Indre Østfold, fortalte engasjert om stilhistorien til gamle hus samtidig som han viste oss flotte eksempler på skjerm både fra Trøgstad og nabokommunene. Alder på hus kan bl.a. tidfestes etter hvilken stil det har, men det er ikke uvanlig at huset er en blanding av flere stilarter på grunn av restaureringer som er foretatt. Vi lærte også at stue betyr hus med ildsted. Rune Strønes minnet om at det var lurt å søke råd før restaurering av gamle hus og at man kunne søke om tilskudd til restaureringen hos Kulturminnefondet.

Foredraget minnet oss om at gamle hus har «sjel». Så var det tid for kringle, kaffe og åresalg. Møtet ble avsluttet med allsang.

Inger Lise Storsand, sekretær